CELEX: 32020D1639
Language: da
Date: 2020-11-05 00:00:00
Title: Rådets afgørelse (FUSP) 2020/1639 af 5. november 2020 om fastsættelse af de generelle betingelser, hvorpå tredjelande undtagelsesvis kan indbydes til at deltage i individuelle PESCO-projekter

6.11.2020   
               
               
                  DA
               
               
                  Den Europæiske Unions Tidende
               
               
                  L 371/3
               
            
         RÅDETS AFGØRELSE (FUSP) 2020/1639
         af 5. november 2020
         om fastsættelse af de generelle betingelser, hvorpå tredjelande undtagelsesvis kan indbydes til at deltage i individuelle PESCO-projekter
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Union, særlig artikel 46, stk. 6,
         under henvisning til Rådets afgørelse (FUSP) 2017/2315 af 11. december 2017 om etablering af et permanent struktureret samarbejde (PESCO) og fastlæggelse af listen over deltagende medlemsstater (1), særlig artikel 4, stk. 2, litra g),
         under henvisning til forslag fra Unionens højtstående repræsentant for udenrigsanliggender og sikkerhedspolitik, og
         ud fra følgende betragtninger:
         
                     (1)
                  
                  
                     Den 14. november 2016 vedtog Rådet konklusioner om gennemførelse af EU's globale strategi på sikkerheds- og forsvarsområdet, som fastsatte Unionens ambitionsniveau til støtte for de tre strategiske prioriteter, der er fastlagt i denne strategi: a) reaktion på eksterne konflikter og kriser, b) kapacitetsopbygning hos partnere og c) beskyttelse af Unionen og dens borgere.
                  
               
                     (2)
                  
                  
                     I sine konklusioner om sikkerhed og forsvar inden for rammerne af EU's globale strategi, der blev vedtaget den 19. november 2018, anførte Rådet yderligere, at Unionen ved at imødekomme Europas nuværende og fremtidige sikkerheds- og forsvarsbehov vil forbedre sin kapacitet til at agere som garant for sikkerhed, øge sin strategiske autonomi og styrke sin evne til at samarbejde med partnere.
                  
               
                     (3)
                  
                  
                     Afsnit 11 i bilag I til underretningen (2) om PESCO til Rådet og Unionens højtstående repræsentant for udenrigsanliggender og sikkerhedspolitik (»den højtstående repræsentant«) af 13. november 2017 præciserede, at de mere bindende forpligtelser skal bidrage til at nå Unionens ambitionsniveau som fastsat i Rådets konklusioner af 14. november 2016, som Det Europæiske Råd godkendte i december 2016, og dermed styrke både borgernes og Unionens strategiske autonomi.
                  
               
                     (4)
                  
                  
                     Den 11. december 2017 vedtog Rådet afgørelse (FUSP) 2017/2315.
                  
               
                     (5)
                  
                  
                     Den 25. juni 2018 vedtog Rådet afgørelse (FUSP) 2018/909 (3) om et fælles sæt forvaltningsregler for PESCO-projekter.
                  
               
                     (6)
                  
                  
                     Artikel 4, stk. 2, litra g), i afgørelse (FUSP) 2017/2315 fastsætter, at Rådet rettidigt og i overensstemmelse med nævnte afgørelses artikel 9, stk. 1, skal fastsætte de generelle betingelser, hvorpå tredjelande undtagelsesvis kan indbydes til at deltage i individuelle PESCO-projekter.
                  
               
                     (7)
                  
                  
                     Artikel 9, stk. 1, i afgørelse (FUSP) 2017/2315 fastsætter, at den afgørelse, som Rådet skal vedtage om disse generelle betingelser, kan indeholde en model for administrative ordninger med tredjelande.
                  
               
                     (8)
                  
                  
                     Punkt 2.2.1, sidste afsnit, i bilag III til underretningen om PESCO til Rådet og den højtstående repræsentant, der indeholdt forslag til forvaltningen af PESCO, præciserede, at tredjelande, som undtagelsesvis kan indbydes af projektdeltagerne, vil skulle levere en væsentlig merværdi til projektet, bidrage til en styrkelse af PESCO og den fælles sikkerheds- og forsvarspolitik (FSFP) og opfylde mere krævende forpligtelser. Det præciserede også, at indbydelse af tredjelande ikke tillægger dem beføjelser til at træffe beslutninger om forvaltningen af PESCO.
                  
               
                     (9)
                  
                  
                     Artikel 9, stk. 2 og 3, i afgørelse (FUSP) 2017/2315 fastsætter, at Rådet i overensstemmelse med artikel 46, stk. 6, i traktaten om Den Europæiske Union (TEU) træffer afgørelse om, hvorvidt et tredjeland, som deltagende medlemsstater, der deltager i et projekt, ønsker at opfordre til at deltage i det pågældende projekt, opfylder kravene i nærværende afgørelse, og at de deltagende medlemsstater, der deltager i et projekt, efter en positiv afgørelse fra Rådet kan indgå administrative ordninger med det pågældende tredjeland med henblik på dets deltagelse i projektet. Sådanne ordninger skal overholde Unionens procedurer og beslutningsautonomi.
                  
               
                     (10)
                  
                  
                     Der bør være sammenhæng mellem de aktioner, der iværksættes inden for rammerne af PESCO og andre FUSP-aktioner, og Unionens øvrige politikker.
                  
               
                     (11)
                  
                  
                     Tredjelandes deltagelse i et PESCO-projekt indebærer ikke nødvendigvis, at enheder i et tredjeland vil få adgang til EU's program for udvikling af den europæiske forsvarsindustri (EDIDP) eller andre relevante EU-instrumenter.
                  
               
                     (12)
                  
                  
                     Punkt 13 i Rådets henstilling af 6. marts 2018 (4) om en køreplan for gennemførelsen af PESCO præciserede, at arbejdet med at udvikle generelle betingelser for tredjelandes undtagelsesvise deltagelse i individuelle projekter bør påbegyndes, så snart det fælles sæt forvaltningsregler for projekterne og opstilling af rækkefølgen for opfyldelsen af forpligtelser er udarbejdet.
                  
               
                     (13)
                  
                  
                     Den 15. oktober 2018 vedtog Rådet en henstilling (5) om opstilling af rækkefølgen for opfyldelsen af de mere bindende forpligtelser inden for rammerne af PESCO og specificering af mere præcise mål.
                  
               
                     (14)
                  
                  
                     Det Europæiske Forsvarsagentur bør yde støtte til PESCO i overensstemmelse med Rådets afgørelse (FUSP) 2015/1835 (6).
                  
               
                     (15)
                  
                  
                     Det er derfor hensigtsmæssigt at fastsætte de generelle betingelser, hvorpå tredjelande undtagelsesvis kan indbydes til at deltage i individuelle PESCO-projekter —
                  
               VEDTAGET DENNE AFGØRELSE:
         
            Artikel 1
            Formål
            Denne afgørelse fastsætter de generelle betingelser, hvorpå tredjelande undtagelsesvis kan indbydes til at deltage i individuelle PESCO-projekter.
         
         
            Artikel 2
            Indbydelsesprocedure
            
               1.   Et tredjeland kan indgive en anmodning til koordinatoren eller koordinatorerne for et PESCO-projekt om at deltage i det pågældende projekt. En sådan anmodning skal indeholde tilstrækkeligt detaljerede oplysninger om begrundelsen for at deltage i projektet samt omfanget af og formen for den foreslåede deltagelse, i projektets trin, hvor det er relevant, og skal dokumentere, at landet opfylder de generelle betingelser i artikel 3.
            
            
               2.   Ved modtagelse af en sådan anmodning vurderer de deltagende medlemsstater, der deltager i projektet (»projektmedlemmerne«), på grundlag af de oplysninger, der er fremsendt af det pågældende tredjeland, om det opfylder de generelle betingelser i artikel 3.
            
            
               3.   Hvis projektmedlemmerne når til enighed ved enstemmighed
               
                           a)
                        
                        
                           om, at de ønsker at indbyde det tredjeland, der har indgivet anmodningen, til at deltage i projektet,
                        
                     
                           b)
                        
                        
                           om omfanget af, formen for og, hvor det er relevant, de relevante trin i dette tredjelands deltagelse, og
                        
                     
                           c)
                        
                        
                           at dette tredjeland opfylder de generelle betingelser i artikel 3,
                        
                     underretter koordinatoren eller koordinatorerne for projektet med støtte fra PESCO-sekretariatet Rådet og den højtstående repræsentant herom. Denne underretning skal også indeholde den anmodning, der er indgivet af det pågældende tredjeland.
            
            
               4.   På grundlag af den i denne artikels stk. 3 omhandlede underretning, der omfatter omfanget af, formen for og, hvor det er relevant, de relevante trin i tredjelandets deltagelse i projektet, og efter en udtalelse fra Den Udenrigs- og Sikkerhedspolitiske Komité træffer Rådet i overensstemmelse med artikel 46, stk. 6, i TEU og artikel 9, stk. 2, i afgørelse (FUSP) 2017/2315 afgørelse om, hvorvidt tredjelandets deltagelse i projektet opfylder de generelle betingelser i nærværende afgørelses artikel 3.
            
            
               5.   Efter positiv afgørelse i Rådet, jf. stk. 4, sender koordinatoren eller koordinatorerne for PESCO-projektet på vegne af projektmedlemmerne det tredjeland, der har indgivet anmodningen, en indbydelse til at deltage i projektet.
            
            
               6.   Når det tredjeland, der har indgivet anmodningen, har underrettet koordinatoren eller koordinatorerne for PESCO-projektet om, at det indbydelsen, indleder projektmedlemmerne eller koordinatoren eller koordinatorerne på deres vegne forhandlinger med det pågældende tredjeland med henblik på en administrativ ordning, som skal indgås mellem projektmedlemmerne med enstemmighed og tredjelandet, på grundlag af modellen i bilaget til nærværende afgørelse. Den administrative ordning skal sikre overensstemmelse med bestemmelser i afgørelse (FUSP) 2017/2315 og afgørelse (FUSP) 2018/909.
            
            
               7.   Det tredjeland, der er indbudt til at deltage i et projekt, tilslutter sig projektet på det tidspunkt, der er angivet i den administrative ordning omhandlet i stk. 6.
            
            
               8.   Koordinatoren eller koordinatorerne for et PESCO-projekt stiller de administrative ordninger omhandlet i denne artikels stk. 6 til rådighed for alle de medlemsstater, der deltager i PESCO, via den fælles elektroniske arbejdsplatform, der er omhandlet i artikel 2, stk. 2, i afgørelse (FUSP) 2018/909.
            
         
         
            Artikel 3
            Generelle betingelser
            Et tredjeland kan undtagelsesvis indbydes til at deltage i et PESCO-projekt og fortsætte med at deltage, hvis det opfylder samtlige følgende generelle betingelser:
            
                        a)
                     
                     
                        det deler de værdier, som Unionen bygger på, jf. artikel 2 i TEU, og de principper, som er omhandlet i artikel 21, stk. 1, i TEU, samt målsætningerne for FUSP i artikel 21, stk. 2, litra a), b), c) og h), i TEU. Det må ikke handle i strid med Unionens og dens medlemsstaters sikkerheds- og forsvarsinteresser, herunder overholdelse af princippet om gode naboskabsforbindelser med medlemsstaterne, og det skal have en politisk dialog med Unionen, der også bør omfatte sikkerheds- og forsvarsaspekter, når det deltager i et PESCO-projekt
                     
                  
                        b)
                     
                     
                        det giver en væsentlig merværdi til projektet og bidrager til at opfylde dets mål. I overensstemmelse med prioriteringen af en europæisk samarbejdsbaseret tilgang og med artikel 4, stk. 5, i afgørelse (FUSP) 2018/909 skal de aktiver, som det tilfører projektet, komplementere de aktiver, som de medlemsstater, der deltager i PESCO, bidrager med, f.eks. ved at yde teknisk ekspertise eller yderligere kapacitet, herunder operationel eller økonomisk støtte, og dermed bidrage til et vellykket projekt og således fremme PESCO
                     
                  
                        c)
                     
                     
                        dets deltagelse bidrager til at styrke den fælles sikkerheds- og forsvarspolitik (FSFP) og Unionens ambitionsniveau som fastlagt i Rådets konklusioner af 14. november 2016, herunder til støtte for FSFP-missioner og -operationer
                     
                  
                        d)
                     
                     
                        dets deltagelse må ikke medføre afhængighed af det pågældende tredjeland eller begrænsninger pålagt af tredjelandet på nogen EU-medlemsstat for så vidt angår indkøb af forsvarsmateriel, forskning og kapacitetsudvikling eller af anvendelse og eksport af våben eller kapacitet eller teknologi, som kunne hæmme fremskridt eller forhindre anvendeligheden, det være sig i fællesskab eller på anden måde, eksporten eller den operationelle deployering af den kapacitet, der udvikles i PESCO-projektet. Det skal indgå en aftale på passende niveau vedrørende betingelserne for yderligere deling uden for rammerne af PESCO fra sag til sag af kapacitet og teknologi, der skal udvikles inden for projektets rammer, for at forhindre, at denne kapacitet anvendes mod Unionen og dens medlemsstater
                     
                  
                        e)
                     
                     
                        dets deltagelse er i overensstemmelse med de mere bindende PESCO-forpligtelser som fastsat i bilaget til afgørelse (FUSP) 2017/2315, navnlig de forpligtelser, som det pågældende PESCO-projekt er med til at opfylde, afhængigt af projektets karakter. I kapacitetsorienterede projekter skal dets deltagelse også, hvor det er relevant bidrage til at opfylde prioriteringerne i medfør af kapacitetsudviklingsplanen og den samordnede årlige gennemgang vedrørende forsvar (CARD), have en positiv indvirkning på den europæiske forsvarsteknologiske og -industrielle base (EDTIB) og gøre den europæiske forsvarsindustri mere konkurrencedygtig. Navnlig skal et tredjelands deltagelse i et projekt hovedsageligt bidrage til styrkers disponibilitet, deployeringsevne og interoperabilitet
                     
                  
                        f)
                     
                     
                        det har en aftale med Unionen om informationssikkerhed, som er i kraft
                     
                  
                        g)
                     
                     
                        det har en administrativ ordning, som har fået virkning, med Det Europæiske Forsvarsagentur (EDA), alt efter omstændighederne, i overensstemmelse med afgørelse (FUSP) 2015/1835, hvis projektet gennemføres med støtte fra EDA, under hensyntagen til EDA's relevante oplæg (7), og
                     
                  
                        h)
                     
                     
                        det har i sin anmodning om deltagelse, jf. denne afgørelses artikel 2, stk. 1, forpligtet sig til at sikre overholdelse af bestemmelser i afgørelse (FUSP) 2017/2315 og afgørelse (FUSP) 2018/909.
                     
                  
         
            Artikel 4
            Rettigheder og forpligtelser for tredjelande, der deltager i et PESCO-projekt
            
               1.   Et tredjelands deltagelse i et PESCO-projekt skal respektere de ordninger, som projektmedlemmerne har aftalt indbyrdes med henblik på forvaltning af projektet i overensstemmelse med artikel 4, stk. 1, i afgørelse (FUSP) 2018/909. Et tredjeland, der deltager i et PESCO-projekt, har de rettigheder og forpligtelser, der er fastsat i en administrativ ordning som omhandlet i nærværende afgørelses artikel 2, stk. 6, som skal indgås af projektmedlemmerne med enstemmighed og det pågældende tredjeland. Disse rettigheder og forpligtelser skal respektere de generelle betingelser i nærværende afgørelses artikel 3 og kan omfatte følgende områder:
               
                           a)
                        
                        
                           tredjelandets deltagelse i møder, som afholdes inden for rammerne af PESCO-projektet
                        
                     
                           b)
                        
                        
                           den rolle og det ansvar, som det tredjeland, der deltager i PESCO-projektet, skal varetage
                        
                     
                           c)
                        
                        
                           omfanget af tredjelandets inddragelse i beslutningsprocessen i forbindelse med PESCO-projektet
                        
                     
                           d)
                        
                        
                           omfanget af og områder for informationsudveksling mellem projektmedlemmerne og det tredjeland, der deltager i PESCO-projektet.
                        
                     
            
               2.   Det indbudte tredjeland kan deltage i beslutningsprocessen vedrørende gennemførelsen af projektet under hensyntagen til sit bidrag. De ordninger, der er omhandlet i stk. 1, skal fuldt ud respektere Unionens beslutningsautonomi og de deltagende medlemsstaters rettigheder og forpligtelser, herunder med hensyn til sikringen af kontrollen med et projekt og dets resultater inden for rammerne af PESCO og beslutningstagningen vedrørende potentielle nye projektmedlemmer, i overensstemmelse med afgørelse (FUSP) 2017/2315, som etablerer PESCO, og med det fælles sæt forvaltningsregler for PESCO-projekter som fastsat i afgørelse (FUSP) 2018/909.
            
         
         
            Artikel 5
            Vurderingsmekanisme
            
               1.   I overensstemmelse med proceduren og fristerne i artikel 2, stk. 2, i afgørelse (FUSP) 2018/909 meddeler koordinatoren eller koordinatorerne for et projekt, som et tredjeland deltager i, PESCO-sekretariatet oplysninger om det pågældende tredjelands individuelle bidrag til projektet og dets opfyldelse af sine forpligtelser i forbindelse med projektet samt om den fortsatte opfyldelse af de generelle betingelser i nærværende afgørelses artikel 3.
            
            
               2.   PESCO-sekretariatet meddeler Rådet de oplysninger, der er omhandlet i denne artikels stk. 1, en gang om året i forbindelse med den årlige rapport om PESCO fra den højtstående repræsentant til Rådet og som en del af de konsoliderede oplysninger om PESCO-projekterne, der er omhandlet i artikel 2, stk. 2, i afgørelse (FUSP) 2018/909, for at sikre, at Rådet kan overvåge projekterne effektivt og handle, når det er påkrævet, herunder for så vidt angår fortsat opfyldelse af de generelle betingelser i nærværende afgørelses artikel 3 fra det tredjelands side, der deltager i projektet.
            
         
         
            Artikel 6
            Ophør eller suspension af et tredjelands deltagelse i et PESCO-projekt
            
               1.   Hvis et tredjeland, der deltager i et PESCO-projekt, har meddelt projektmedlemmerne sin beslutning om at bringe sin deltagelse til ophør, får ophøret virkning, når projektmedlemmerne og det pågældende tredjeland er nået til enighed om de nærmere betingelser for ophøret.
               Såfremt et tredjelands deltagelse i et PESCO-projekt bringes til ophør, underretter koordinatoren eller koordinatorerne for projektet med støtte fra PESCO-sekretariatet Rådet og den højtstående repræsentant herom.
            
            
               2.   Projektmedlemmerne kan enten i forbindelse med eller uden for rammerne af den regelmæssige vurdering, der er omhandlet i artikel 5, aftale, at et tredjelands deltagelse i et projekt bør vurderes på ny. I tilfælde heraf underretter koordinatoren eller koordinatorerne for projektet det pågældende tredjeland.
               Hvis projektmedlemmerne beslutter at suspendere et tredjelands deltagelse i et PESCO-projekt, underretter koordinatoren eller koordinatorerne for projektet med støtte fra PESCO-sekretariatet Rådet og den højtstående repræsentant herom. På grundlag af denne underretning og efter en udtalelse fra Den Udenrigs- og Sikkerhedspolitiske Komité kan Rådet i overensstemmelse med artikel 46, stk. 6, i TEU og artikel 9, stk. 2, i afgørelse (FUSP) 2017/2315 træffe afgørelse om at bringe tredjelandets deltagelse i projektet til ophør.
            
            
               3.   Hvis en eller flere medlemsstater finder, at et tredjelands deltagelse i et PESCO-projekt, ikke længere opfylder de generelle betingelser i denne afgørelses artikel 3, kan de forelægge sagen for Rådet. I så fald konsulterer de pågældende medlemsstater, dvs. projektmedlemmerne og den eller de forelæggende medlemsstater, hinanden med støtte fra den højtstående repræsentant. Som led i disse konsultationer, hvor tredjelandets synspunkter også kan høres, giver den eller de medlemsstater, der har forelagt sagen for Rådet, skriftligt den højtstående repræsentant alle nødvendige oplysninger, som underbygger grundene til forelæggelsen, og angiver over for den højtstående repræsentant, hvilke foranstaltninger der kan træffes for at afhjælpe problemet. Den højtstående repræsentant og de pågældende medlemsstater undersøger sammen spørgsmålet og forsøger at finde egnede løsninger inden for en periode på to måneder. Hvis den eller de medlemsstater, der har forelagt sagen for Rådet, efter afslutningen af konsultationerne stadig mener, at tredjelandets deltagelse i PESCO-projektet ikke længere opfylder betingelserne i denne afgørelses artikel 3, kan de anmode Rådet om at undersøge spørgsmålet. I så fald fremsender de pågældende medlemsstater alle relevante oplysninger til Rådet. På dette grundlag drøfter Rådet tredjelandets fortsatte deltagelse og træffer afgørelse herom i overensstemmelse med artikel 46, stk. 6, i TEU.
            
            
               4.   I de administrative ordninger omhandlet i artikel 2, stk. 6, fastlægges betingelserne for, at et tredjeland kan bringe sin deltagelse i et PESCO-projekt til ophør, og betingelserne for, at projektmedlemmerne kan beslutte at suspendere et tredjelands deltagelse i et PESCO-projekt. Sådanne ordninger skal navnlig fastlægge rettighederne og forpligtelserne for henholdsvis projektmedlemmerne og det tredjeland, hvis deltagelse bringes til ophør af enten det pågældende tredjeland eller Rådet eller suspenderes af projektmedlemmerne, herunder hvad angår ophørets eller suspensionens økonomiske aspekter, skatter og afgifter, intellektuel ejendom og andre elementer med relevans for ophøret eller suspensionen.
            
         
         
            Artikel 7
            Sammenhæng med det fælles sæt forvaltningsregler for PESCO-projekter
            
               1.   Betingelserne og procedurerne for, hvordan enheder kan inddrages i gennemførelsen af PESCO-projekter, er ikke omfattet af denne afgørelse, medmindre det er fastsat i denne artikel. Afgørelse (FUSP) 2018/909 tages op til revision senest den 31. december 2020 i overensstemmelse med nævnte afgørelses artikel 9, stk. 1, navnlig med hensyn til sådanne betingelser og procedurer.
            
            
               2.   Med forbehold af eventuelle betingelser og procedurer for inddragelse af enheder i PESCO-projekter, som måtte blive fastsat i medfør af den i nærværende artikels stk. 1 omhandlede revision af afgørelse (FUSP) 2018/909, kan:
               
                           a)
                        
                        
                           enheder kun inddrages i gennemførelsen af PESCO-projekter efter den 31. december 2025 på grundlag af kontrakter, der er indgået, eller udbudsprocedurer, der er iværksat, inden denne dato
                        
                     
                           b)
                        
                        
                           enheder, der er etableret i eller kontrolleret af eller har deres ledelsesstrukturer i et tredjeland, som ikke er blevet indbudt i henhold til artikel 2, stk. 5, til at deltage i et PESCO-projekt inden den 31. december 2021, kun inddrages i gennemførelsen af PESCO-projekter efter denne dato, hvis Rådet træffer afgørelse herom i henhold til artikel 46, stk. 6, i TEU.
                        
                     
            
               3.   Afgørelse (FUSP) 2018/909 anvendes i overensstemmelse med nærværende afgørelse.
            
            
               4.   Når projektmedlemmerne træffer afgørelse om udvælgelse af enheder i overensstemmelse med artikel 7, stk. 1, i afgørelse (FUSP) 2018/909, tager de behørigt hensyn til Unionens og dens medlemsstaters sikkerheds- og forsvarsinteresser.
            
            
               5.   Projektmedlemmerne sikrer fuld gennemsigtighed i forhold til alle deltagende medlemsstater med hensyn til inddragelsen af enheder i dette projekt via den fælles elektroniske arbejdsplatform, der er omhandlet i artikel 2, stk. 2, i afgørelse (FUSP) 2018/909.
            
            
               6.   Hvis en medlemsstat finder, at dens eller Unionens sikkerheds- og forsvarsinteresser kan være truet af en enheds inddragelse i gennemførelsen af et PESCO-projekt, kan den med henblik på en vurdering af situationen forelægge sagen for Rådet, der kan anmode projektmedlemmerne om yderligere oplysninger.
            
            
               7.   Afgørelse (FUSP) 2018/909 tilpasses i overensstemmelse med nævnte afgørelses artikel 9, stk. 2, for at tage hensyn til de generelle betingelser for tredjelandes deltagelse i individuelle PESCO-projekter som fastsat i nærværende afgørelse.
            
         
         
            Artikel 8
            Revision
            Denne afgørelse tages op til revision, når det er hensigtsmæssigt og senest inden udgangen af 2022.
         
         
            Artikel 9
            Ikrafttræden
            Denne afgørelse træder i kraft på dagen for vedtagelsen.
         
         
            Udfærdiget i Bruxelles, den 5. november 2020.
            
               
                  På Rådets vegne
               
               M. ROTH
               
                  Formand
               
            
         
         
            (1)  EUT L 331 af 14.12.2017, s. 57.
         
            (2)  EUT L 331 af 14.12.2017, s. 65.
         
            (3)  Rådets afgørelse (FUSP) 2018/909 af 25. juni 2018 om et fælles sæt forvaltningsregler for PESCO-projekter (EUT L 161 af 26.6.2018, s. 37).
         
            (4)  Rådets henstilling af 6. marts 2018 om en køreplan for gennemførelsen af PESCO (EUT C 88 af 8.3.2018, s. 1).
         
            (5)  Rådets henstilling af 15. oktober 2018 om opstilling af rækkefølgen for opfyldelsen af de mere bindende forpligtelser inden for rammerne af det permanente strukturerede samarbejde (PESCO) og specificering af mere præcise mål (EUT C 374 af 16.10.2018, s. 1).
         
            (6)  Rådets afgørelse (FUSP) 2015/1835 af 12. oktober 2015 om fastlæggelse af statutten, hjemstedet og de nærmere bestemmelser for Det Europæiske Forsvarsagenturs drift (EUT L 266 af 13.10.2015, s. 55).
         
            (7)  EDA's oplæg vedrørende kravet om, at de tredjelande, der indgår i PESCO-projekter, skal have en administrativ ordning med EDA (EDA 201911157).
      
      
         
            BILAG
            MODEL FOR ADMINISTRATIV ORDNING MELLEM PROJEKTMEDLEMMERNE OG ET TREDJELAND
            
               1.   
               
                  Indledning
               
            
            
               2.   
               
                  Projektets mål
               
            
            
               3.   
               
                  Begrundelse og område for deltagelse samt dens form og omfang
               
            
            
               4.   
               
                  Tredjelandets overholdelse af de generelle betingelser for deltagelse
               
            
            
               5.   
               
                  Rettigheder og forpligtelser
               
            
            
               6.   
               
                  Tredjelandets individuelle bidrag til projektet
               
            
            
               7.   
               
                  Dato, hvor deltagelsen får virkning, samt varighed og vurdering
               
            
            
               8.   
               
                  Ophør eller suspension
               
            
            
               9.   
               
                  Ansvar
               
            
            
               10.   
               
                  Sikkerhedsspørgsmål, offentliggørelse og anvendelse af oplysninger
               
            
            
               11.   
               
                  Bilæggelse af tvister
               
            
            
               12.   
               
                  Afsluttende bestemmelser